Komisijos sprendimas
1999 m. rugsėjo 10 d.
iš esmės pripažįstantis dokumentų, pateiktų nuodugniai patikrinti dėl L 91105D (karvono) įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(1999) 2799)
(tekstas svarbus EEE)
(1999/610/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 1999/1/EB [2], ypač į jos 6 straipsnio 3 dalį,
(1) kadangi Direktyvoje 91/414/EEB (toliau - direktyva) yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą;
(2) kadangi pareiškėjas pateikė valstybių narių institucijoms dokumentus dėl veikliosios medžiagos, kad į direktyvos I priedą būtų įrašyta veiklioji medžiaga;
(3) kadangi 1997 m. kovo 26 d. "Luxan BV" pateikė Nyderlandų institucijoms dokumentus dėl veikliosios medžiagos L91105D (karvono);
(4) kadangi minėta institucija pateikė Komisijai dokumentų išsamumo pirmojo patikrinimo rezultatus dėl II priede numatytų duomenų ir informacijos reikalavimų, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priedo reikalavimų; kadangi vėliau pagal 6 straipsnio 2 dalies nuostatas pareiškėjai pateikė Komisijai ir kitoms valstybėms narėms dokumentus;
(5) kadangi dokumentai dėl L91105D (karvono) 1999 m. birželio 10 d. buvo perduoti Augalų sveikatos nuolatiniam komitetui;
(6) kadangi direktyvos 6 straipsnio 3 dalyje reikalaujama Bendrijos lygiu patvirtinti, kad dokumentai iš esmės atitinka direktyvos II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priede numatytus reikalavimus;
(7) kadangi toks patvirtinimas yra būtinas, kad būtų atliktas nuodugnus dokumentų patikrinimas, o taip pat, kad valstybėms narėms būtų suteikta galimybė išduoti laikiną registraciją augalų apsaugos produktams, savo sudėtyje turintiems šios veikliosios medžiagos, deramai atsižvelgus į direktyvos 8 straipsnio 1 dalyje nustatytas sąlygas, ypač į sąlygą išsamiai įvertinti veikliąją medžiagą ir augalų apsaugos produktą pagal direktyvos reikalavimus;
(8) kadangi toks sprendimas nepanaikina galimybės prašyti pareiškėjo pateikti papildomus duomenis arba informaciją, jei nuodugnaus patikrinimo metu paaiškėtų, kad tokia informacija arba duomenys yra reikalingi sprendimui priimti;
(9) kadangi valstybės narės ir Komisija susitarė, kad Nyderlandai tęs nuodugnų dokumentų dėl L91105D (karvono) patikrinimą;
(10) kadangi Nyderlandai kuo greičiau, bet ne vėliau kaip per vienerius metus praneš Komisijai savo tyrimų išvadas kartu su rekomendacijomis dėl įrašymo arba neįrašymo ir visas su tuo susijusias sąlygas; kadangi, gavus šį pranešimą, remiantis visų valstybių narių sukaupta patirtimi, bus tęsiamas nuodugnus patikrinimas Augalų sveikatos nuolatiniame komitete;
(11) kadangi šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šie dokumentai yra laikomi iš esmės atitinkančiais II priede numatytus duomenų ir informacijos reikalavimus, o augalų apsaugos produkto, savo sudėtyje turinčio minimos veikliosios medžiagos, atveju - direktyvos III priedo reikalavimus, atsižvelgiant į siūlomą naudojimą:
1. "Luxan BV" Komisijai ir valstybėms narėms pateikti dokumentai dėl L 91105D (karvono) kaip veikliosios medžiagos įrašymo į Direktyvos 91/414/EEB I priedą, kurie 1999 m. birželio 10 d. buvo perduoti Augalų sveikatos nuolatiniam komitetui.
2 straipsnis
Šis sprendimas skirtas valstybėms narėms.
Priimta Briuselyje, 1999 m. rugsėjo 10 d.